Document ID: 31996D0090

NEUVOSTON PÄÄTÖS,
tehty 22 päivänä tammikuuta 1996,
luvan antamisesta Yhdistyneelle kuningaskunnalle sallia Mansaaren viranomaisille erityisten tuontitodistusten järjestelmän soveltaminen lampaanlihaan ja naudanlihaan tehdyn päätöksen 82/530/ETY soveltamisajan jatkamisesta (96/90/EY)
EUROOPAN UNIONIN NEUVOSTO, joka
ottaa huomioon Euroopan yhteisön perustamissopimuksen,
ottaa huomioon vuoden 1972 liittymisasiakirjan pöytäkirjan N:o 3 ja erityisesti sen 1 artiklan 2 kohdan ja 5 artiklan toisen kohdan,
ottaa huomioon komission ehdotuksen,
sekä katsoo, että
yhteisön sääntöjä, jotka koskevat yhteiseen markkinajärjestelyyn kuuluvien maataloustuotteiden kauppaa kolmansien maiden kanssa, sovelletaan Mansaareen vuoden 1972 liittymisasiakirjan pöytäkirjassa N:o 3 olevan 1 artiklan 2 kohdan ja Kanaalisaariin ja Mansaareen sovellettavista maataloustuotteiden kauppaa koskevista yhteisön säännöksistä 12 päivänä maaliskuuta 1973 annetun asetuksen (ETY) N:o 706/73 (1) mukaisesti,
karjankasvatus on perinteinen elinkeino Mansaarella ja sillä on merkittävä osa saaren maataloudessa,
ennen lampaan- ja vuohenlihan yhteisen markkinajärjestelyn käyttöönottoa yhteisössä Mansaari sovelsi, osana sen paikallista markkinajärjestelyä, tiettyä järjestelyä, jolla valvottiin lampaanlihan tuontia saarelle; järjestelyn tarkoituksena oli turvata kaupan toimitusten tarpeen tyydyttäminen siten, että siitä ei aiheudu tuotannon vääristymiä, jotka koskevat lampaiden kasvatusta ja epäsuorasti saaren karjankasvatusta ja sen omaa maatalouden tukijärjestelmää,
sen vuoksi päätöksessä 82/530/ETY (2) annetaan Yhdistyneelle kuningaskunnalle lupa sallia Mansaaren hallitukselle erityisen tuontitodistusten järjestelmän soveltaminen kolmansista maista ja jäsenvaltioista peräisin olevaan lampaanlihaan ja naudanlihaan, sanotun kuitenkaan rajoittamatta naudanliha-alan yhteisestä markkinajärjestelystä 27 päivänä kesäkuuta 1968 annetussa neuvoston asetuksessa (ETY) N:o 805/68 (3) ja lampaan- ja vuohenlihan yhteisestä markkinajärjestelystä 25 päivänä syyskuuta 1989 annetussa neuvoston asetuksessa (ETY) N:o 3013/89 (4) olevien kaupankäyntiä kolmansien maiden kanssa koskevien toimenpiteiden soveltamista; tämä lupa on myönnetty ajanjaksoksi, joka päättyy 31 päivänä tammikuuta 1996,
Uruguayn kierroksen monenvälisen kauppaneuvottelun yhteydessä tehdyn maataloussopimuksen (5) mukaisesti yhteisö on sitoutunut korvaamaan lampaan- ja naudanliha-alan tuotteiden tuonnin osalta kolmansien maiden kanssa tehdyt erityiset kauppajärjestelyt kiintiöjärjestelmällä, jonka tariffi on nolla; tätä järjestelmää sovelletaan Mansaareen ellei saaren ja yhteisön välisiä suhteita koskevista säännöksistä muuta johdu,
päätöksen 82/530/ETY soveltamisesta saadun kokemuksen perusteella olisi jatkettava erityisten tuontitodistusten järjestelmän soveltamista siten, että sitä on mahdollista tarkistaa ennen jatketun soveltamisajan päättymistä, sanotun kuitenkaan rajoittamatta yhteisön kansainvälisiä velvoitteita, ja
sen vuoksi olisi muutettava päätöksen 82/530/ETY 2 artikla,
ON ANTANUT TÄMÄN PÄÄTÖKSEN:
1 artikla
Korvataan päätöksen 82/530/ETY 2 artikla seuraavasti:
"2 artikla
Tätä päätöstä sovelletaan 31 päivään joulukuuta 2000.
Ennen 1 päivää heinäkuuta 2000 komissio esittää neuvostolle järjestelmän soveltamisesta kertomuksen, johon on liitetty mahdolliset ehdotukset tämän päätöksen muuttamiseksi tai sen voimassaolon jatkamiseksi."
2 artikla
Tämä päätös on osoitettu Yhdistyneelle kuningaskunnalle.
Tehty Brysselissä 22 päivänä tammikuuta 1996.

Labels: 3
17
18